Folketing
2002-05-27

Jeg synes, det er fint, at hr. Kristen Touborg gerne vil have, at skolerne skal bevares, og at de små handlende skal kunne være ude i landdistrikterne, men der skal jo være nogle børn, og der skal jo være nogle mennesker, der kan handle derude, før det kan lade sig gøre, og det er jo så det, som SF vil forhindre ved at sige nej til bl.a. planloven. Det, der undrer mig, er, at SF ikke har tillid til, at kommunalpolitikerne kan klare det her job på en fornuftig måde. Der sidder jo mange SF'ere rundt om i kommunalbestyrelserne, hvorfor er de ikke gode nok til at kunne klare lokalplanlægningen? Så vil jeg godt spørge hr. Kristen Touborg: Er der nogen andre områder, som lokalpolitikerne ikke kan klare? Er det sådan, at vi også skal fjerne skoleområdet fra dem eller ældreområdet? Kan de heller ikke klare det? Hvorfor afholder vi overhovedet kommunalvalg, når kommunalpolitikerne ikke kan klare lokalplanlægningen?